DA Den Europæiske Unions Tidende L 142/7

RÅDETS AFGØRELSE

af 3. juni 2010

om fastlæggelse af den holdning, der skal indtages på Den Europæiske Unions vegne i Komitéen for Fødevarehjælp for så vidt angår videreførelsen af konventionen om fødevarehjælp af 1999

(2010/316/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 214, stk. 4, og artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Konventionen om fødevarehjælp af 1999 blev indgået på vegne af Det Europæiske Fællesskab ved Rådets afgørelse 2000/421/EF (1) og videreført ved afgørelser truffet af Komitéen for Fødevarehjælp i juni 2003, juni 2005, juni 2007, juni 2008 og juni 2009, så den forbliver i kraft til den 30. juni 2010.

(2) Konventionen om kornhandel af 1995 forbliver i kraft indtil den 30. juni 2011.

(3) Konventionen om fødevarehjælp af 1999 udløber den 30. juni 2010, og spørgsmålet om dens videreførelse skal behandles formelt på det 102. møde i Komitéen for Fødevarehjælp den 4. juni 2010.

(4) På det 101. møde i Komitéen for Fødevarehjælp den 9. december 2009 erklærede nogle medlemmer sig rede til at videreføre konventionen om fødevarehjælp af 1999 i yderligere et år indtil den 30. juni 2011. Den Europæiske Union havde den holdning, at den vil arbejde hen imod at træffe beslutning i juni 2010 om konventionen om fødevarehjælp af 1999s fremtid, og at forberedelserne kan gå i gang omgående, uanset hvilken formel holdning der forelægges på 102. møde i Komitéen for Fødevarehjælp i juni 2010.

(5) Der findes to mulige scenarier, som EU skal udarbejde en holdning til med henblik på det 102. møde i Komitéen for Fødevarehjælp: a) at der er gjort betydelige fremskridt med drøftelserne mellem medlemmerne af Komitéen for Fødevarehjælp om fremtiden for konventionen om fødevarehjælp af 1999 (dvs. at det med rimelighed kan forventes, at genforhandlingerne af konventionen om fødevarehjælp af 1999/forhandlingerne om en fremtidig konvention kan starte i løbet af 2010) inden det 102. møde i Komitéen for Fødevarehjælp, og en videreførelse af konventionen om fødevarehjælp af 1999 i yderligere et år vil i så fald være det mest hensigtsmæssige. Kommissionen vil da kunne indlede proceduren i artikel 218 i traktaten om Den Europæiske Unions funktionsmåde og henstille til Rådet, at det bemyndiger til indledning af forhandlinger og vedtager forhandlingsdirektiver, eller b) at der ikke er gjort markante fremskridt med drøftelserne mellem medlemmerne af Komitéen for Fødevarehjælp om fremtiden for konventionen om fødevarehjælp af 1999 inden det 102. møde i Komitéen for Fødevarehjælp, hvorfor en videreførelse af konventionen om fødevarehjælp af 1999 i yderligere et år ikke vil være hensigtsmæssig, og Kommissionen bør da på Unionens og medlemsstaternes vegne formelt modsætte sig, at der skabes konsensus i Komitéen for Fødevarehjælp om en videreførelse af konventionen om fødevarehjælp af 1999.

(6) Kommissionen, som repræsenterer Den Europæiske Union i Komitéen for Fødevarehjælp, bør derfor ved en rådsafgørelse bemyndiges til enten at tilslutte sig en videreførelse af konventionen om fødevarehjælp af 1999 i et år, dvs. indtil den 30. juni 2011, hvis betingelsen i betragtning 5, litra a), er opfyldt, eller, hvis dette ikke er tilfældet, at modsætte sig en konsensus i Komitéen for Fødevarehjælp om en sådan videreførelse —

VEDTAGET DENNE AFGØRELSE:

Artikel 1

Den Europæiske Unions holdning i Komitéen for Fødevarehjælp er, at den tilslutter sig en videreførelse af konventionen om fødevarehjælp i et år, dvs. indtil den 30. juni 2011, forudsat at der inden det 102. møde i Komitéen for Fødevarehjælp den 4. juni 2010 er gjort betydelige fremskridt med drøftelserne mellem medlemmerne af Komitéen for Fødevarehjælp om fremtiden for konventionen om fødevarehjælp af 1999 (dvs. at det med rimelighed kan forventes at genforhandlingerne af konventionen om fødevarehjælp af 1999/forhandlingerne om en fremtidig konvention kan starte i løbet af 2010).

Hvis denne betingelse ikke er opfyldt, er Den Europæiske Unions holdning formelt at modsætte sig, at der skabes konsensus i Komitéen for Fødevarehjælp efter regel 13 i forretningsordenen for Komitéen for Fødevarehjælp om videreførelse af konventionen om fødevarehjælp af 1999.

Artikel 2

Kommissionen bemyndiges til at fremføre en af holdningerne i artikel 1 i Komitéen for Fødevarehjælp.

Udfærdiget i Luxembourg, den 3. juni 2010. På Rådets vegne A. PÉREZ RUBALCABA Formand

(1) EFT L 163 af 4.7.2000, s. 37.